་ཡིས་ཕུལ་ཟོས་ན༔ ཟླ་བ་གཅིག་གིས་ཡོན་ཏན་རྫོགས༔ རྩམ་པ་དང་ཡང་བསྲེས་ཟོས་ན༔ ཟླ་བ་གཉིས་
ནས་ཡོན་ཏན་རྫོགས༔ ཆང་གིས་ཕུལ་ན་རླུང་སེལ་ཅིང་༔ མངར་གྱིས་ཕུལ་ན་ཡང་རྩལ་ཆེ༔ དྲི་ཆུས་ཕུལ་ན་རླུང་ནད་འཇོམས༔ དཀར་གྱིས་ཕུལ་ན་རིགས་བརྒྱུད་འཕེལ༔ ལྟོ་ན་རྡེའུ་གཅིག་གནས་ཀྱང་༔
རྡོ་རྗེའི་ལུས་སུ་རིག་པར་འགྱུར༔ རྡོ་ཟོས་སྐྱུག་དང་བཟི་བའི་དུས༔ མགྲིན་པར་རྃ་དང་མེ་དཀར་བསྒོམ༔ སྟེང་རླུང་བཟུང་ལ་རོ་སྟོད་དཀྲུག༔ ཕོ་བ་སྒངས་སམ་བཤལ་ན་འོག་རླུང་བསྒོམ༔ མིག་ཚག་
རོ་སྟོད་࿙རོ་སྨད་ཟེར་བའང་འདུག ཅུང་ཟད་བསྡམ༔ མི་འཆུག་ཕོ་བར་འགར་བ་ན༔ ལོ་ཉུང་རྟེན་ནས་མགལ་མེ་བསྐོར༔ ཧར་འཁྱོམ་མགོ་བོ་འཁོར་བ་ན༔ ཏིལ་མར་བྱུག་ལ་ལུས་ལ་བརྟེན༔ ལག་པ་མཉམ་
བཞག་རིག་པ་གློད༔ རྡེའུ་འཇུ་བ་ཅུང་དཀའ་ན༔ ནག་ཐུག་མར་བཏབ་བསྟེན་པར་བྱ༔ དལ་བུས་ལུས་པོ་བཅག་པ་ན༔ རྡོ་དྲེགས་ཆགས་ནས་བུལ་ཆུས་ཕུལ༔ ཁ་ཟས་གྱོང་རུལ་ལ་སོགས་སྤངས༔
མཁོན་གྲིབ་མི་གཙང་ཀུན་ལ་འཛེམ༔ གཏོར་ཚོགས་མཆོད་པ་རྒྱུན་དུ་བསྟེན༔ འབྲལ་མེད་རྒྱུན་དུ་བླ་མར་བསྒོམ༔ རྡོ་རྗེ་རིན་ཆེན་ཌཱ་ཀིའི་དངོས་གྲུབ་སྟེར༔ རྡེའུ་སྤྱོད་པའི་རྣལ་འབྱོར་པ༔ ཡོན་ཏན་བརྒྱ་

༄༅༔ ༔ལྡན་མཁའ་འགྲོའི་སྲས༔ འདི་ཡི་ཡོན་ཏན་བརྗོད་ལས་འདས༔ ལས་ཅན་ཀུན་གྱིས་སྤྱད་པར་འགྱུར༔ ས་མ་ཡ༔ རྒྱ་རྒྱ་རྒྱ༔ ཡེ་ཤེས་ཁྱུང་གདོང་སྦྱོར་བ་ཡིས༔ བདུད་རྩི་གླང་
སྣ་སྤྱད་པར་བྱ༔ ཕོ་གླང་རྐང་དང་སྣ་རྒྱུད་རིངས༔ མོ་གླང་སྣ་ཐུང་འདབ་མ་ཐུག༔ མ་ནིང་གླང་སྣ་རྣ་བ་ཆེ༔ ལྷ་གླང་མིག་དཀར་ཡིད་དང་ལྡན༔ འདྲེ་གླང་སྒོར་མོ་སྣ་ཡོད་ཙམ༔ ཁྲོམ་སྦྱོར་མིན་པ་ཟ་མི་
རུང་༔ གླང་སྣ་ཕོ་མོའི་མཐུན་སྦྱོར་རྣམས༔ ཅོང་ཞི་དག་དང་མཐུན་པ་ཡིན༔ སྟོན་ཟླ་ཐ་ཆུང་ཡར་ངོ་ལ༔ སེམས་བསྐྱེད་མཁའ་འགྲོའི་ཏིང་འཛིན་གྱིས༔ གླང་སྣ་བཏུས་ལ་ལེགས་པར་སྐམ༔ ཉི་ཟླའི་སྦྱོར་
བ་ལེགས་པར་བརྟག༔ མཚན་ལྡན་ཐོད་པའི་ནང་དུ་བླུག༔ རང་ཉིད་སྐད་ཅིག་དྲན་རྫོགས་སུ༔ ཡེ་ཤེས་མཁའ་འགྲོ་ཁྱུང་གདོང་མ༔ ཁྱུང་གི་དབུ་ལ་ཐོད་པས་བརྒྱན༔ གྲི་གུག་ཐོད་པ་ཁ་ཊྭཱཾ་བསྣམས༔
རུས་རྒྱན་གར་སྟབས་མེ་དཔུང་བཞུགས༔ པད་ཉི་རོ་གདན་ཐུགས་ཀར་ཧཱུྃ༔ ཧཱུྃ་ལ་སྔགས་འདིས་བསྐོར་བར་བསམ༔ ཨོཾ་མཧཱ་དེ་ཝ་ཤྲཱི་ས་དྷ་རི་ཧཱུྃ༔ ལྟོ་བ་ཉི་སྟེང་རཾ་དམར་བསྒོམ༔ ཡི་གེ་བཅུ་པ་ཉེར་
གཅིག་བཟླས༔ སྟོབས་ལྡན་བདུད་རྩིའི་གླང་སྣ་དང་༔ འབྲི་མོག་ཧ་ལོ་ཨ་རུ་ར༔ ཛ་ཏི་གུར་གུམ་ལི་ག་དུར༔ ཅོང་ཞི་ར་མོ་ཤག་དང་བདུན༔ སྦྲང་དང་མར་ལ་སྦྱར་ནས་ཀྱང་༔ སྭཱ་བྷཱ་ཝ་ཡིས་སྟོང་པར་

བསྒོམ༔ ཨོཾ་ཨཱཿཧཱུྃ་ཧྲཱི༔ ལན་བདུན་བརྗོད་པས་བདུད་རྩིར་བསྒོམ༔ སྔ་དྲོ་ཕྱི་དྲོ་ཉིན་གུང་གསུམ༔ ཨ་རུ་ར་ཙམ་ཟོས་པ་ཡིས༔ ལུས་བདེ་སྤྲོས་བྲལ་ཡེ་ཤེས་སྐྱེ༔ བརྒྱད་ཅུ་ལོན་པའི་རྒན་མོ་ཡང་༔ བཅུ་
དྲུག་ལོན་པའི་བུ་མོར་འགྱུར༔ ཟོས་ནས་ལྟོ་བར་སླེབས་པ་དང་༔ རཾ་ལས་ཕོག་པའི་མེ་རུ་འབར༔ བདུད་རྩི་འོ་མའི་མདོག་ལྟར་ཁོལ༔ ལུས་གང་སྤྱི་བོའི་རྩ་ནས་ལུད༔ སྲིད་གསུམ་བདུད་རྩིར་ཁོལ་བར་
བསམ༔ ཨོཾ་ཨ་མྲྀ་ཏ་ཧཱུྃ་བྷྲཱུྃ་སྭཱཧཱ༔ བརྒྱ་བཟླས་བདུད་རྩི་ཚུར་ལ་འདུས༔ བདག་གི་སྤྱི་བོར་ཐིམ་པ་ལས༔ བཀྲག་དང་ཚེ་དང་བསོད་ནམས་རྒྱས༔ བདུད་རྩི་ཆིལ་ཆིལ་ཁོལ་པ་ཡིས༔ སྐྱིལ་ཀྲུང་ལག་
གཉིས་ས་ལ་གཟུགས༔ རླུང་བཟུང་མགལ་མེའི་འཁོར་ལོ་བསྐོར༔ བདུད་རྩིས་སྟོབས་རྒྱས་ནུས་པ་འཕེལ༔ དཔའ་བོ་མཁའ་འགྲོ་དངོས་སུ་འདུ༔ ཐིག་ལེ་བདེ་བ་མཆོག་ཏུ་འཕེལ༔ གླང་སྣ་ཨུག་ཆོས་
རྟག་ཏུ་ངུ༔ ལྕ་བ་དབང་ལག་ཏིལ་མར་དང་༔ རྩི་མར་བུ་རམ་སྦྱར་ཟོས་ན༔ སེམས་གསལ་ལུས་ཡང་རྐང་མགྱོགས་ཐོབ༔ གླང་སྣ་ཅོང་ཞི་མུ་ཟི་སེར༔ བྱ་རྒོད་ངང་པ་རྟ་ཡི་ཤ༔ མར་དང་སྦྱར་ནས་ཟོས་
པས་ན༔ སྐྲ་དཀར་གཉེར་མ་མེད་པ་དང་༔ ཡི་དམ་ཌཱ་ཀིས་ལུང་སྟོན་འགྱུར༔ གླང་སྣ་མི་ཤ་ཉང་ཙམ་སྤྲས༔ ཨ་རུ་གོ་སྙོད་སྦྲང་སྦྱར་ཟོས༔ རྟ་ལྟར་མགྱོགས་པ་གླང་པོའི་སྟོབས༔ དམུས་ལོང་ཀྱིས་ཀྱང་

༄༅༔ ༔འཛམ་གླིང་མཐོང་༔ མིག་ལྡན་གཞན་ལ་སྨོས་ཅི་དགོས༔ གླང་སྣ་འཕྱི་བའི་ཚིལ་བུ་དང་༔ བྱ་རྒོད་སྤོས་དང་སྦྲང་རྩི་སྦྱར༔ ཞག་བདུན་ཟོས་པས་སྲིན་བུ་དང་༔ ཤིག་དང་འདྲེ་
ངན་མེད་པར་འགྱུར༔ གླང་སྣ་བཙོད་ཚོས་ཨ་རུ་ར༔ མེ་ཏོག་དམར་པོ་ཚོགས་ཚད་བསག༔ སྦྲང་དང་སྦྱར་ནས་ཟོས་པ་ན༔ ཚངས་དང་ཀླུ་དབང་འདུ་བར་འགྱུར༔ སྐྱེ་འགྲོ་མི་ལ་སྨོས་ཅི་དགོས༔ གླང་
སྣ་མུ་ཟི་ཨ་རུ་ར༔ སྦྲང་དང་སྦྱར་ཏེ་ཟོས་པ་ན༔ ཚེ་རིང་ལུས་གཞོན་བསོད་ནམས་རྒྱས༔ དཔའ་བོ་དཔའ་མོ་དབང་དུ་འདུ༔ བདེ་གསལ་ཏིང་འཛིན་སྐྱེ་བར་འགྱུར༔ གླང་སྣ་ཟོས་པས་སྐྱུག་པ་དང་༔ གྲེ་བ་
སྐམ་ཞིང་ཚ་བ་ན༔ མར་དང་འབྲི་མོག་སྐམ་ལ་བཏང་༔ སྟོད་གཟེར་གློ་རུ་ལུ་བ་ལ༔ སྲི་ལོ་ཟི་ངུའི་ཁུ་བ་བཏང་༔ འཁྲོག་ཅིང་འུར་འུར་འཁྲུ་བ་ན༔ ཆུ་བཙོས་མར་གསར་བསྲེས་ལ་བཏང་༔ ཕོ་བ་སྦོས་
སམ་བསྒངས་པ་ན༔ ཚ་བའི་མེས་བདུག་ཏིལ་མར་བྱུག༔ ཧར་ཁྱོམ་ལྕེ་རྩ་སྐམ་པ་ན༔ ནག་ཐུག་དངོས་མར་བཏབ་ལ་བཏང་༔ གླང་སྣ་ཟླ་གཅིག་ཟོས་པས་ན༔ ཡོན་ཏན་ཕལ་ཆེར་རྫོགས་པར་འགྱུར༔ ཟླ་
བ་གསུམ་ནས་ངེས་པར་རྫོགས༔ གླང་སྣས་སྟོབས་ལྡན་བདེ་བ་འཕེལ༔ ལས་ངན་སྡིག་སྒྲིབ་འདག་པར་འགྱུར༔ ཉམས་གྲིབ་དག་ལ་མཆོག་ཏུ་འཛེམ༔ གཏོར་ཚོགས་མཆོད་པ་རྒྱུན་དུ་བསྟེན༔ བླ་མ་

འབྲལ་མེད་སྤྱི་བོར་བསྒོམ༔ གླང་སྣའི་ཡོན་ཏན་བསམ་མི་ཁྱབ༔ ལས་ཅན་བུ་ཡིས་ཉམས་སུ་ལོངས༔ ས་མ་ཡ༔ རྒྱ་རྒྱ་རྒྱ༔ ཕག་གདོང་སྔོ་ལྗང་སྦྱོར་བ་ཡིས༔ བདུད་རྩི་སྤང་རྒྱན་བཅུད་ལེན་བསྟན༔
ཕོ་རིགས་སྤང་རྒྱན་ཁ་ཆོད་ཆེ༔ རྩ་བ་སྦོམ་ལ་དྲུང་ཡང་སྲབ༔ མོ་རིགས་ཁ་ཆུང་འདབ་མ་ཆེ༔ མ་ནིང་སྔོ་སྐྱ་ཤང་ཁ་མང་༔ ལྷ་རིགས་དཀར་པོ་ངར་པ་སྲབ༔ འདྲེ་རིགས་སྨུག་ནག་ཏི་མ་ཆུང་༔ སྐྲད་པའི་
ཟས་ཡིན་ཟར་མི་བཏུབ༔ ཕོ་མོའི་ཤེས་པ་ཅོང་ཞི་བཞིན༔ དགུན་ཟླ་ར་བའི་དུས་བཟང་ལ༔ སེམས་བསྐྱེད་ལྡན་པས་བཏུས་ལ་སྐམ༔ རང་ཉིད་སྐད་ཅིག་དྲན་རྫོགས་སུ༔ ཡེ་ཤེས་མཁའ་འགྲོ་ཕག་གདོང་མ༔
སྔོ་ལྗང་ཞལ་གཅིག་ཕྱག་གཉིས་མ༔ གྲི་གུག་ཐོད་ཁྲག་གར་སྟབས་བཞུགས༔ ཕག་གདོང་ཐོད་པའི་དབུ་རྒྱན་ཅན༔ རུས་རྒྱན་ཁ་ཊྭཱཾ་མེ་དཔུང་དབུས༔ པད་ཉི་རོ་གདན་ཐུགས་ཀ་རུ༔ པད་ཟླའི་སྟེང་དུ་ཧཱུྃ་
སྔགས་བསྐོར༔ ཧཱུྃ་ཧ་ཀྲོ་ཏ་བྷ་རེ་ཤྲཱི་ཧྲཱི༔ ལྟེ་བར་ཧཱུྃ་ཡིག་མེ་འབར་བསྒོམ༔ ཉི་ཟླའི་སྦྱོར་བས་ཞིབ་པར་བཏགས༔ སྤང་རྒྱན་ཅོང་ཞི་རྟག་ཏུ་ངུ་༔ ལྕ་བའི་རྩ་བ་ཨ་རུ་ར༔ བུ་རམ་རྩི་མར་སྦྱར་བྱས་ནས༔
སྭཱ་བྷཱ་ཝ་ཡིས་སྟོང་པར་བསམ༔ ཨོཾ་ཨཱཿཧཱུྃ་ཧྲཱི༔ ལན་བདུན་བརྗོད་པས་བདུད་རྩིར་བསམ༔ ལྕོག་སྒོང་ཙམ་པ་བཞི་ཡང་ཟ༔ ལྟེ་བའི་ཧཱུྃ་གིས་མེ་ལ་ཕོག༔ བདུད་རྩིས་རང་ལུས་བདེ་བས་གང་༔ ཟག་མེད་

༄༅༔ ༔བདེ་བ་རྒྱས་པ་ཡོང་༔ ཌཱ་ཀིའི་སྙིང་པོ་བརྒྱ་རྩ་བཟླས༔ རླུང་བཟུང་རིག་པ་ཧཱུྃ་ལ་གཏད༔ མཉམ་གཞག་མགལ་མེའི་འཁོར་ལོ་བསྐོར༔ བདུད་རྩིའི་བཅུད་ལེན་ཁྲེམ་པར་འགྱུར༔
སྤང་རྒྱན་ཤིང་མངར་ཐང་ཕྲོམ་དཀར༔ ཤུག་འབྲུ་མཁན་པ་དྷ་རུ་ར༔ འོ་མར་བཙོས་ལ་སྤང་རྒྱན་སྦྱར༔ གོང་བཞིན་ཟོས་པས་གྲེ་ལྕེ་བདེ༔ དབུགས་རིང་ཤེས་རབ་ཆེན་པོར་འགྱུར༔ སྤང་རྒྱན་ཟི་ངུ་གོ་སྙོད་
དང་༔ ཟི་ར་གྲེས་མའི་འབྲུམ་བུ་དང་༔ བུ་རམ་མར་དང་སྐྱུ་རུ་ར༔ སྦྱར་ནས་ཟོས་པས་སྟོབས་ཆེན་དྷ༔ བཅུ་ཐུབ་པ་ཡང་སྟོང་ཐུབ་འགྱུར༔ སྤང་རྒྱན་ལུག་རུ་སེར་པོ་དང་༔ ཤང་ཤང་དམར་པོ་རྟག་ཏུ་ངུ་༔
སྦྲང་དང་བུ་རམ་རྩི་མར་སྦྱར་ཟོས་ན༔ ལུས་མདངས་བཀྲག་ཆེ་རྐང་པ་མགྱོགས༔ སྤང་རྒྱན་རྟ་ཤ་བྱ་རྒོད་ཤ༔ འབྲོང་ཤ་བུ་རམ་སྦྱར་ཟོས་ན༔ བདེ་དྲོད་དཔག་ཏུ་མེད་པ་སྐྱེ༔ སྤང་རྒྱན་དཀར་པོ་ཅོང་ཞི་དང་༔
ཙནྡན་མར་ཁུ་གླ་རྩི་དང་༔ ན་ལེ་ཤམ་དང་སྦྲང་སྦྱར་ཟོས༔ མཛེ་ནད་གསོས་པར་འགྱུར་བ་ཡིན༔ སྤང་རྒྱན་མེ་ཏོག་ལུག་མིག་པ༔ སྣ་མའི་མེ་ཏོག་ཨུཏྤལ་སེར༔ བྱིན་རླབས་ཅན་གྱི་དྲི་ཆེན་དང་༔ སྦྲང་
དང་རྩི་མར་སྦྱར་ཟོས་ན༔ བསྐལ་པ་སྟོང་གི་སྡིག་པ་འདག༔ ཌཱཀྐི་འདུ་ཞིང་ཆོས་ཉིད་རྟོགས༔ བདུད་རྩི་སྤང་རྒྱན་བསྟེན་པ་ཡིས༔ སྐྱུག་ཅིང་མགོ་འཁོར་མིག་བཟི་ན༔ ཤ་རུ་བཙོས་པའི་ནག་ཐུག་བཏང་༔

ལན་ཚྭ་ཡིད་ཙམ་བཏབ་ལ་བཏང་༔ གང་ནའི་ས་རུ་རཾ་བསྒོམ་བསྲེག༔ འཁྲུ་འམ་བྱིངས་ནས་གཟེར་བྱུང་ན༔ ལྟེ་བར་མེ་ཡི་འཁོར་ལོ་བསྒོམ༔ དྲོ་ཐུག་བྱ་ཞིང་སྙིང་པོ་བཟླས༔ འཕྱོ་འམ་འདར་ན་རྩི་མར་
བྱུག༔ འགགས་ན་སྲན་མ་རུས་ཁུ་བཏང་༔ བྱིངས་ན་གསེང་ཞིང་གྲིབ་ལ་འཛེམ༔ དངོས་གྲུབ་ཚེ་རིང་ཐོབ་པར་འགྱུར༔ ལས་ཅན་ཀུན་གྱིས་འདི་ལ་འབད༔ ས་མ་ཡ༔ རྒྱ་རྒྱ་རྒྱ༔ རང་རིག་བླ་མ་རྡོ་རྗེ་
འཆང་༔ ཕྱི་ནས་མ་བཙལ་རང་གི་ལུས༔ སྣང་བ་ཡབ་ལ་སྟོང་པ་ཡུམ༔ སྣང་སྟོང་ཟུང་འཇུག་མཉམ་པར་འཇུག༔ རང་རིག་ལུས་སེམས་བླ་མ་ལ༔ ལོགས་ན་མེད་ཅིང་འདུ་འབྲལ་མེད༔ མཁའ་འགྲོ་
བདུད་རྩིའི་བཅུད་ལེན་རྫས༔ ཕྱི་ནས་འཚོལ་བའི་རྩོལ་བ་ཡིས༔ ལུས་སེམས་གཡེང་བའི་བཀོལ་བ་མང་༔ ལུས་སེམས་བླ་མར་ཐག་ཆོད་པས༔ བདུད་རྩི་ཕྱི་ནས་བཙལ་མི་དགོས༔ བསམ་གཏན་ཏིང་
འཛིན་བཟའ་བཏུང་ལ༔ ཕྱི་ནས་གཡོས་སྦྱོར་བྱ་མི་དགོས༔ རང་རྟོགས་ཟས་སུ་ཟ་བ་ལ༔ ཐུན་ཚད་བསྙེན་པ་གེགས་སེལ་མེད༔ རང་སྣང་ཆོས་སྐུར་ཤར་བ་ལ༔ ཉམས་གྲིབ་སྤང་བླང་བསྲུང་མཚམས་
མེད༔ སྒྲུབ་པ་དོན་ལྡན་འདི་ལ་འབད༔ སྤང་བླང་མེད་པ་སྐད་ཅིག་ལས༔ རང་རིག་བླ་མ་ཐོད་ཕྲེང་རྩལ༔ མཐིང་ནག་ཞལ་གཅིག་ཕྱག་གཉིས་པ༔ རྡོ་རྗེ་དྲིལ་བུ་ཐུགས་ཀར་འཛིན༔ རུས་རྒྱན་རིན་ཆེན་དུ་

༄༅༔ ༔མས་སྤྲས༔ སྐྱིལ་ཀྲུང་འོད་ཁྱིམ་མེ་དཔུང་ཀློང་༔ ལྕེ་རྩེ་ཡར་རྐན་ཕུགས་སུ་རྐན༔ ལྕེ་ཆུང་ལྕེ་ལ་བུར་དཀར་བསྒོམ༔ སྤྱི་གཙུག་ཧཾ་དཀར་ཐུར་བསྟན་བསྒོམ༔ སྨིན་མའི་
མཚམས་སུ་ཧཾ་དཀར་བསྒོམ༔ མགོ་བོ་ནང་དུ་བལྟས་པ་བསྒོམ༔ འོག་རླུང་ཡུད་ཙམ་ཡར་འཐེན་པས༔ ལྟེ་བར་ཨཾ་དམར་མེ་འབར་བསྒོམ༔ སྙིང་དབུས་སྲོག་ཡིག་སྔོན་པོ་བསྒོམ༔ སྙིང་གའི་ཧཱུྃ་ལ་མེ་ལྕེ་
ཕོག༔ དེ་ནས་མེ་ལྕེ་ཡར་ལ་འབར༔ ལྕེ་ཆུང་རྩེ་ཡི་སུཾ་ལ་ཕོག༔ དེ་ནས་མེ་ལྕེ་ཡར་ལ་འབར༔ སྨིན་མའི་མཚམས་དང་སྤྱི་བོ་ཡི༔ ཧཾ་ལ་ཕོག་པས་འོད་དུ་ཞུ༔ ལྕེ་ཆུང་རྩེ་ཡི་སུྃ་ལ་ཕོག༔ སུཾ་ལས་བདུད་
རྩི་ཀུནྡྷ་བབ༔ རྒྱུན་དུ་བདུད་རྩི་འབབས་པར་བསམ༔ སྟེང་རླུང་ཅུང་ཟད་ཐུར་ལ་བཟུང་༔ དལ་བུས་ལྕེ་ཆུང་འཇིབ་ཅིང་མིད༔ འདོད་འཇོའི་བ་མོ་འཇོ་བ་ལྟར༔ མི་འཆད་རྒྱུན་དུ་འཇིབས་ཚད་བྱུང་༔ སྐབས་
སུ་མི་དམིགས་སྟོང་པར་བསམ༔ ཁམས་གསུམ་ནམ་མཁའི་དབྱིངས་སུ་བསྟིམ༔ རང་ལུས་ཙོག་པུར་འདུག་བྱས་ལ༔ ལག་གཉིས་བརྒྱ་བྱིན་ལྡན་པ་ཡིན༔࿙ལག་གཉིས་མཐེབ་ཆེན་ལྟག་པ་ཡིས་ཟེར་བའང་འདུག
སྐྲ་མཚམས་མཐེ་ཆུང་གཉིས་པོས་མནན༔ སྟེང་རླུང་ཁ་ནས་ལྟེ་བར་རྔུབ༔ སྐབས་སུ་རླུང་གཉིས་དལ་བུས་བཟུང་༔ སྒྲེགས་པ་བྱུང་ཚེ་ལྕེ་ཆུང་འཇིབས༔ ཡང་ཡང་ནམ་མཁའི་རླུང་རྔུབ་ཅིང་༔ ལྕེ་ཆུང་

འཇིབ་དང་རེས་མོས་བྱ༔ ཞག་གཅིག་ལྕེ་ཆུང་འཇིབས་པ་ཡིས༔ མུ་གེའི་བསྐལ་པ་ཀུན་ལས་ཐར༔ ཞག་གཉིས་ཡི་དྭགས་བཀྲེས་སྐོམ་ཐར༔ ཞག་གསུམ་འཇིབས་པས་དམྱལ་ནས་ཐར༔ ཞག་བཞིས་
མཐའ་འཁོབ་ཀླ་ཀློ་གྲོལ༔ ཞག་ལྔས་ལྷ་མིན་འཐབ་རྩོད་ཐར༔ དྲུག་གིས་བྱོལ་སོང་གནས་རྣམས་གྲོལ༔ ཞག་བདུན་ཚེ་རིང་ལྷ་གནས་ཐར༔ བརྒྱད་ཡན་རིགས་དྲུག་སྡུག་བསྔལ་གྲོལ༔ མི་རྟོག་ཡེ་ཤེས་
ཏིང་འཛིན་སྐྱེ༔ ཤ་རྒྱས་དབང་པོ་བཀྲག་མདངས་ལྡན༔ སྟོབས་ཆེ་མགྱོགས་པ་གཞོན་ནུར་འགྱུར༔ འཇིག་རྟེན་གསུམ་པོ་དབང་དུ་འདུ༔ དགོས་འདོད་ནམ་མཁའི་ཆར་ལྟར་འབབ༔ ཚེ་ཡི་རིག་འཛིན་ཐོབ་
པར་འགྱུར༔ ནམ་ཡང་ལྕེ་ཆུང་འཇིབས་པ་ཡིས༔ ལུས་འདར་བཟི་ཞིང་འཁྱམས་པ་ན༔ སྙིང་དབུས་ཐོད་པ་དུམ་གཅིག་པ༔ གསེར་མདོག་ནང་དུ་བྷྲཱུྃ་སེར་བསྒོམ༔ དེ་ལས་བདུད་རྩི་སེར་པོ་ཁོལ༔ ཐོད་པ་
ལུད་ནས་ལུས་ཀུན་གང་༔ ལྕི་ཞིང་བདག་ལུས་བརྟན་པར་བསྒོམ༔ ལྟོགས་སྣང་ཡིད་ལ་བྱེད་གྱུར་ན༔ ལྕེ་ཆུང་ཅུང་ཟད་དྲག་ཏུ་འཇིབ༔ བདུད་རྩི་འོ་མ་ལྟ་བུ་ཡིས༔ རྣམ་ཤེས་ཚོགས་བརྒྱད་མེར་གྱིས་གང་༔
བདུད་རྩི་བན་བུན་ཁོལ་བར་བསམ༔ དེ་ལ་མ་ཡེངས་སྒོམ་པ་ཡིས༔ བདེ་ཆེན་ཞིང་དུ་འགྲོ་བར་འགྱུར༔ རང་སེམས་ཆོས་སྐུ་མངོན་དུ་འགྱུར༔ ཅིར་སྣང་བླ་མར་འཆར་བ་ངེས༔ ལས་ཅན་ཀུན་གྱིས་འདི་

༄༅༔ ༔ལ་འབད༔ དངོས་གྲུབ་མ་ལུས་ཐོབ་པར་བསམ༔ བཅུད་ལེན་བདུད་རྩིའི་ཕྲེང་བ་འདི༔ ཡེ་ཤེས་མཚོ་རྒྱལ་བདག་གིས་བཀོད༔ ལས་ཅན་རྣམས་ཀྱི་དཔལ་དུ་ཤོག༔ ས་མ་ཡ༔
རྒྱ་རྒྱ་རྒྱ༔ མེ་ཕོ་རྟའི་ལོ་ས་ག་ཟླ་བའི་ཚེས་བཞིའི་སྲོད་ལ་བྲག་རི་དུག་སྦྲུལ་སྤུངས་འདྲའི་སྐེད་ནས་སྤྲུལ་སྐུ་རིག་འཛིན་ཆེན་པོ་རྒོད་ཀྱི་ལྡེམ་འཕྲུ་ཅན་གྱིས་སྤྱན་དྲངས་པའོ།། སརྦ་མངྒ་ལཾ།། དགེའོ།།